स्मरण रखना चाहिए श्रृंगार आदि रस तो मनुष्येतर प्राणियों में भी पाए जाते हैं, किंतु हास्यरस मनुष्य के साथ के संबद्ध है। पशु-पक्षी, कीट-पतंग मनुष्य के समान हंसकर अपने हर्षोल्लास की अभिव्यक्ति नहीं कर सकते। मनुष्य को जिस प्रकार अपने विवेक पर गर्व है वैसे ही हंसने की क्रिया पर भी उसे गर्व है। हास्यरस को शास्त्र में पुरुषत्व धर्म से युक्त और शुभ्र वर्ण का इसीलिए स्वीकार किया गया है कि प्रमथ नामक देवता इसका स्वामी है और वह सबको उज्ज्वल भाव से संयत कर प्रसन्न रखता है। हास्य जीवन की किसी एक सीमित विशिष्ट स्थिति तक आबद्ध नहीं है। सभी वयस्‌ और स्थितियों के व्यक्ति इस रस का आनंद उठाते हैं। संसार में जहां कहीं विचित्रता, असम्बद्धता, कुतूहलता और विस्मय होगा वहीं हास्य चुपके से आकर अपना रंग जमा लेगा। हास्य रस का सफल कवि वही माना जाएगा जो जीवन के विविध क्षेत्रों से विचित्रता, विद्रूपता, असम्बद्धता और व्यंग्यात्मकता की खोज निकालने में समर्थ होगा। केवल हंसाना ही हास्य रस का धर्म नहीं है। इसके द्वारा व्यंग्य, कटाक्ष, कशाघात और कचोटने का काम भी लिया जाता है। हंसी के हलके-फुलके वातावरण में सामाजिक रूढ़ियों और अन्य विश्वासों पर जैसा मार्मिक प्रहार होता है वैसा न तो कटाक्ष द्वारा संभव है और न धार्मिक उपदेश की परंपराबद्ध प्रणाली से।